Ramaphosa steun nie Gordhan se afdankingAdjunkpresident Cyril Ramaphosa. Foto: Flickr/GovernmentZA Adjunkpresident Cyril Ramaphosa het Vrydag sy ontevredenheid uitgespreek oor die afdanking van Pravin Gordhan as minister van finansies. Ramaphosa het gesê pres. Jacob Zuma het ŉ voorafopgestelde lys van die nuwe kabinet aan die ANC-leierskap verskaf sonder om dit eers met hulle te bespreek. Volgens Ramaphosa is baie lede in die ANC ontevrede oor Gordhan se afdanking. “Dit was bloot ŉ proses waartydens ons van sy besluit ingelig is, dit was nie ŉ konsultasie nie, want hy [Zuma] het klaar ŉ voorafopgestelde lys gehad,” het Ramaphosa aan verslaggewers in Bloemfontein gesê. Zuma het Vrydag in die vroeë oggendure ŉ kabinetskommeling aangekondig ná ŉ onverwagse vergadering Donderdag laataand met die ANC se top-ses leiers in Pretoria. Verskeie ministers en adjunkministers is na ander portefeuljes geskuif, terwyl sommige hul poste kwyt is. Gordhan en sy adjunk, Mcebisi Jonas, is afgedank. “Ek het my besware en teenstand oor die afdanking van die minister van finansies geopper, grootliks omdat sy verwydering gebaseer is op ŉ intelligensieverslag wat ek dink ongegronde bewerings oor die minister en sy adjunk bevat.” Pravin Gordhan. Argieffoto Rampahosa het gesê die verslag, wat deur die SAKP as “slordig” beskryf is, het beweer dat Gordhan en Jonas se oorsese reis ten doel gehad het om die finansiële markte teen die Suid-Afrikaanse regering te draai. “Ek vind dit heeltemal onaanvaarbaar dat iemand wat die land met soveel uitnemendheid gedien het, so iets sou doen. Dit het my herinner aan my eie situasie in 2011, toe ŉ intelligensieverslag beweer het ek was betrokke by ŉ komplot om pres. [Thabo] Mbeki se regering omver te werp. Toe hierdie verslag aan die lig kom, het dit my baie ontstel,” het hy gesê. Ramaphosa het verder gesê hy het Zuma ingelig dat hy in die openbaar sal bekend maak dat hy gekant was teen Gordhan se afdanking, aangesien die redes daarvoor gebaseer was op “onware bewerings”. “Ek het vir hom gesê ek stem nie met hom saam nie en dat ek dit aan die publiek duidelik sal maak. Dit is waar ons nou is… Hy het sy besluit geneem om ministers aan te stel en te verwyder en ek kan net sê dit is sy prerogatief.” Gwede Mantashe, die ANC se sekretaris-generaal, het vroeër aan ŉ radiostasie gesê die kabinetskommeling het hom “ongemaklik” gemaak en dat hy nie weet waar of deur wie die nuwe kabinet saamgestel is nie. Op ŉ vraag aan Ramaphosa of hy sal bedank in opstand teen die kabinetskommeling, het hy gesê hy sal dit nie doen nie, maar hy sal voortgaan om die mense van Suid-Afrika te dien.